**NÁRODNÁ RADA SLOVENSKEJ REPUBLIKY**

**VI. volebné obdobie**

Číslo: CRD-1176/2013

### 544a

### Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 544) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre sociálne veci ako gestorský výbor k vládnemu návrhu zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 544) (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 666 z 20. júna 2013 pridelila predmetný návrh zákona na prerokovanie týmto výborom Národnej rady Slovenskej republiky:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre sociálne veci;

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

## Návrh zákona odporučili schváliť:

Ústavnoprávny výbor Národnej rady Slovenskej republiky uznesením č. 271 z 27. augusta 2013,

Výbor Národnej rady Slovenskej republiky pre sociálne veci uznesením č. 62 z 28. augusta 2013.

**IV.**

Výbory Národnej rady Slovenskej republiky, ktoré návrh zákona prerokovali, prijali tieto návrhy:

1. V čl. I sa za bod 3 vkladá nový bod 4, ktorý znie:

„4. V § 6 ods. 1 písm. r) sa na konci pripájajú tieto slová: „identifikačného čísla, dátumu zistenia porušenia zákazu nelegálneho zamestnávania a dátumu nadobudnutia právoplatnosti rozhodnutia o uložení pokuty,“.“.

V súvislosti s vložením nového bodu je potrebné nasledujúce body prečíslovať.

Navrhujú sa doplniť údaje zjednodušujúce využitie predmetného verejne prístupného zoznamu na účely súvisiacich predpisov podľa § 7 ods. 3 písm. n) zákona o inšpekcii práce.

**Výbor NR SR pre sociálne veci**

**Gestorský výbor odporúča schváliť.**

1. V čl. I bode 8 v § 19 ods. 3 písm. b) sa slová „rozsahu pracovného času uvedeného v evidencii pracovného času25b) o viac ako 10 %“ nahrádzajú slovami „odpracovaného času nad rozsah pracovného času uvedeného v evidencii pracovného času vedenej zamestnávateľom25b) o viac ako 10 % najmenej však o 30 minút“.

Navrhuje sa spresnenie ustanovenia v záujme jednoznačného znenia textu a zároveň sa navrhuje ustanoviť minimálny časový rozsah 30 minút, prekročením ktorého dôjde k závažnému porušeniu povinnosti vyplývajúcej z právneho predpisu.

**Výbor NR SR pre sociálne veci**

**Gestorský výbor odporúča schváliť.**

1. V čl. I ôsmom bode v § 19 ods. 3 písm. b) sa slovo „a“ nahrádza slovom „alebo“.

Z hľadiska účelu navrhovaného normatívneho textu je potrebné jednoznačne vymedziť, že za závažné porušenie predpisov sa bude považovať nedodržanie pracovného času v evidencii pracovného času, ktorú vedie zamestnávateľ buď pri práci vykonávanej na základe dohody o brigádnickej práci študentov alebo dohody o pracovnej činnosti.

**Ústavnoprávny výbor NR SR**

**Výbor NR SR pre sociálne veci**

**Gestorský výbor odporúča schváliť.**

1. V čl. III sa vypúšťajú body 3 a 6.

V súvislosti s vypustením bodov je potrebné nasledujúce body prečíslovať.

Úpravy obsiahnuté v bodoch 3 a 6 sú zapracované do novely zákona o nelegálnej práci a nelegálnom zamestnávaní, ktorá je súčasťou návrhu zákona, ktorým sa mení a dopĺňa zákon č. 480/2002 Z. z. o azyle a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony, ktorý je v legislatívnom procese. Súčasťou citovaného návrhu zákona je aj novela zákona o službách zamestnanosti, na ktorý sa v ustanoveniach uvedených v bodoch 3 a 6 odkazuje, v ktorej sa komplexne upravuje problematika zamestnávania štátnych príslušníkov tretích krajín v súvislosti s transpozíciou smerníc EÚ.

**Výbor NR SR pre sociálne veci**

**Gestorský výbor odporúča schváliť.**

1. V čl. III pätnástom bode v poznámke pod čiarou k odkazu 13 sa slová „zákona  
   č. 469/2011 Z. z.“ nahrádzajú slovami „neskorších predpisov“.

Ide o legislatívno-technickú úpravu súvisiacu so zmenou navrhovanou v čl. I siedmom bode.

**Ústavnoprávny výbor NR SR**

**Výbor NR SR pre sociálne veci**

**Gestorský výbor odporúča schváliť.**

1. Za čl. III sa vkladá nový čl. IV, ktorý znie:

„Čl. IV

Zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení zákona č. 309/2007 Z. z., zákona č. 140/2008 Z. z., zákona č. 132/2010 Z. z., zákona č. 136/2010 Z. z., zákona č. 470/2011 Z. z. a zákona č. 154/2013 Z. z. sa mení a dopĺňa takto:

1. V prílohe č. 1b časti B sa slová „nad 1 200“ nahrádzajú slovami „od 1 201 do 15 000“.
2. V prílohe č. 1b časti B sa tabuľka dopĺňa riadkom, ktorý znie:

|  |  |
| --- | --- |
| nad 15 000 zamestnancov | najmenej 12 bezpečnostných technikov a na každých začatých 1 500 zamestnancov najmenej jeden ďalší bezpečnostný technik |

„

“.“.

Doterajší čl. IV sa označí ako čl. V.

Navrhuje sa osobitná úprava počtu bezpečnostných technikov vo veľmi veľkých právnych subjektoch s počtom zamestnancov nad 15 000 zamestnancov tak, aby boli zabezpečené odborné služby vzhľadom na celkový systém zaistenia bezpečnosti a ochrany zdravia pri práci v týchto subjektoch.

**Výbor NR SR pre sociálne veci**

**Gestorský výbor odporúča schváliť.**

**V.**

  Gestorský výbor na základe stanovísk výborov k uvedenému návrhu zákona vyjadrených v ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 písm. f) a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky návrh zákona v znení schválených pozmeňujúcich a doplňujúcich návrhov

**schváliť.**

**VI.**

Gestorský výbor odporúča hlasovať o návrhoch **1 až 6**  v štvrtej časti tejto spoločnej správy spoločne so stanoviskom gestorského výboru **schváliť.**

Gestorský výbor určil spoločného spravodajcu výborov Viliama Jasaňa vystúpiť na schôdzi Národnej rady Slovenskej republiky k uvedenému návrhu zákona v druhom a treťom čítaní, predniesť spoločnú správu výborov a odôvodniť návrh a stanovisko gestorského výboru a predložiť Národnej rade Slovenskej republiky návrhy podľa § 81 ods. 2, § 83 ods. 4, § 84 ods. 2 a § 86 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Spoločná správa výborov Národnej rady Slovenskej republiky o výsledkoch prerokovania návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre sociálne veci č. 68 z 3. septembra 2013.

# Bratislava 3. septembra 2013

# Ján Podmanický v. r.

**predseda výboru**